CELEX: 62014CN0585
Language: el
Date: 2014-12-18 00:00:00
Title: Υπόθεση C-585/14: Αίτηση προδικαστικής αποφάσεως την οποία υπέβαλε το Curtea de Apel Cluj (Ρουμανία) στις 18 Δεκεμβρίου 2014 — Petru Chiș κατά Administrația Județeană a Finanțelor Publice Cluj

30.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/15
            
         
      Αίτηση προδικαστικής αποφάσεως την οποία υπέβαλε το Curtea de Apel Cluj (Ρουμανία) στις 18 Δεκεμβρίου 2014 — Petru Chiș κατά Administrația Județeană a Finanțelor Publice Cluj
      (Υπόθεση C-585/14)
      (2015/C 107/20)
      Γλώσσα διαδικασίας: η ρουμανική
      
         Αιτούν δικαστήριο
      
      Curtea de Apel Cluj
      
         Διάδικοι στην υπόθεση της κύριας δίκης
      
      
         Προσφεύγων: Petru Chiș
      
         Καθής: Administrația Județeană a Finanțelor Publice Cluj
      
         Προδικαστικά ερωτήματα
      
      
                  1)
               
               
                  Απαιτείται, λαμβανομένων υπόψη των διατάξεων του νόμου αριθ. 9/2012 και του σκοπού του φόρου που προβλέπει ο νόμος αυτός, να γίνει δεκτό ότι το άρθρο 110 ΣΛΕΕ έχει την έννοια ότι αντιβαίνει σε αυτό η θέσπιση εκ μέρους κράτους μέλους της Ένωσης φόρου ρυπογόνων εκπομπών ο οποίος επιβάλλεται κατά την ταξινόμηση των αυτοκινήτων οχημάτων που προέρχονται από άλλο κράτος μέλος της Ένωσης και ο οποίος δεν έχει εφαρμογή σε περίπτωση ταξινομήσεως κατά τη μεταβίβαση του δικαιώματος κυριότητας των ημεδαπών αυτοκινήτων οχημάτων για τα οποία έχει ήδη καταβληθεί ο φόρος αυτός ή άλλος παρεμφερής, εφόσον η αξία αυτού του καταλοίπου φόρου που έχει ενσωματωθεί στην αξία των οχημάτων εντός της εσωτερικής αγοράς είναι μικρότερη του νέου φόρου;
               
            
                  2)
               
               
                  Απαιτείται, λαμβανομένων υπόψη των διατάξεων του νόμου αριθ. 9/2012 και του σκοπού του φόρου που προβλέπει ο νόμος αυτός, να γίνει δεκτό ότι το άρθρο 110 ΣΛΕΕ έχει την έννοια ότι αντιβαίνει σε αυτό η θέσπιση εκ μέρους κράτους μέλους της Ένωσης φόρου ρυπογόνων εκπομπών ο οποίος επιβάλλεται κατά την ταξινόμηση των αυτοκινήτων οχημάτων που προέρχονται από άλλο κράτος μέλος της Ένωσης και ο οποίος, στην περίπτωση των ημεδαπών αυτοκινήτων οχημάτων, οφείλεται μόνον κατά τη μεταβίβαση του δικαιώματος κυριότητας τέτοιου οχήματος, στοιχείο που συνεπάγεται ότι δεν είναι δυνατή η χρήση αλλοδαπού οχήματος άνευ καταβολής του φόρου, ενώ είναι δυνατή η χρήση ημεδαπού οχήματος για απεριόριστο χρονικό διάστημα χωρίς να έχει καταβληθεί ο φόρος μέχρι τον χρόνο μεταβιβάσεως του δικαιώματος κυριότητας του εν λόγω οχήματος, της οποίας έπεται η ταξινόμηση στο όνομα του νέου κυρίου, εφόσον υπάρξει μεταβίβαση;